נענע10 - אלפי הרוגים ברעידת אדמה באינדונזיה - חדשות
אלפי הרוגים ברעידת אדמה באינדונזיה
עודכן 15:00 28/05/2006
כ-4,600 בני אדם נהרגו ואלפים נפצעו ברעש אדמה שפגע הלילה באי ג'אווה. גיאולוגים מזהירים כי הרעידה עלולה לגרום להתפרצותו של הר הגעש מראפי
אב ובנו מחכים מחוץ לבי"ח בעיר יוגיקרטה (רויטרס)
ברעידת אדמה שפקדה הלילה (שבת) את אינדונזיה נהרגו כ-4,600 בני אדם, ואלפים נוספים נפצעו. עוצמת רעידת האדמה הייתה 6.2 בסולם ריכטר והיא פקדה את אזור העיר יוגיאקרטה באי ג'אווה. נשיא המדינה הורה לצבא לסייע בחילוץ הנפגעים. כך דווח בסוכנות הידיעות רויטרס.
גופות ההרוגים פונו לתשעה בתי חולים באזור. קינטה, נציג משרד החברה בממשלה, אמר לתחנת רדיו מקומית כי מספר זה איננו כולל אנשים שעדיין קבורים או לכודים בהריסות וכי מספר ההרוגים צפוי עוד לעלות.
בתים רבים קרסו ונזק רב נגרם לבתי מלון ולמבני ממשל. באזורים שונים של העיר נותקו זרם החשמל וקווי התקשורת. שמועות על צונאמי קרב גרמו לבהלה ותושבים רבים נהרו למקומות גבוהים.
נשיא אינדונזיה הורה לצבא לסייע בחילוץ הנפגעים, והודיע כי יגיע לבקר באזור האסון במהלך השעות הקרובות. נציגי שגרירות בריטניה באינדונזיה יצאו לאיזורים שנפגעו כדי ללמוד את הנזקים. גם צרפת ורוסיה הציעו לסייע.
אתר גל"צ מדווח כי האיחוד האירופי החליט להזרים לאינדונזיה סיוע חירום בהיקף של כ-3.8 מיליוני דולרים. מלזיה הודיעה כי תשלח צוות של 56 רופאים וכן ציוד רפואי, יפן תשלח צוות רפואי של 7 רופאים ותעביר מזון וסיוע כלכלי לאינדונזים. קרן אוניצ"ף של האו"ם תעביר 9,000 יחידות אברזין ו-2,000 אוהלים למען הפליטים שבתיהם נחרבו.
סכנה להתפרצות הר הגעש מראפי
גיאולוגים בכירים מזהירים כי הרעידה עלולה לגרום להתפרצותו של הר הגעש מראפי, אחד מהרי הגעש הפעילים בעולם. בהר זוהתה פעילות וולקנית מוגברת, והוא החל לפלוט ביממה האחרונה לבה וגזים רעילים. כמעט כל האנשים הגרים בסביבת ההר פונו מבתיהם.